Prchavá organická zlúčenina

Prchavá organická zlúčenina alebo prchavá organická látka ( - skratka VOC) je organická chemická zlúčenina, ktorej zloženie umožňuje, aby sa vyparila za normálnych interiérových atmosferických podmienok teploty a tlaku. V predpisoch EÚ je prchavá organická zlúčenina definovaná konkrétnejšie ako akákoľvek organická zlúčenina so začiatočnou teplotou varu menšou alebo rovnou 250° C meranou pri štandardnom atmosférickom tlaku 101,3 kPa (Táto definícia je daná tým, že nízka teplota varu znamená vysokú prchavosť).

Prchavé organické zlúčeniny sú látky, ktoré majú vysoký tlak pár (t.j. tendenciu vyparovať sa) a nízku rozpustnosť vo vode. Mnohé prchavé organické látky sú chemikálie, ktoré sa používajú a tvoria pri výrobe farieb, liečiv a chladív. Často sú zložkami ropných palív, hydraulických kvapalín, riedidiel farieb a chemických čistiacich prostriedkov. Niektoré môžu mať krátkodobé alebo dlhodobé nepriaznivé účinky na zdravie.

Účinky na zdravie 
Riziko zdravotných problémov pri vdýchnutí akejkoľvek chemikálie závisí od jej koncentrácie vo vzduchu, doby a frekvencie vystavenia. Ľudia, ktorý majú dýchacie problémy, ako je astma, malé deti, starší ľudia a ľudia so zvýšenou citlivosťou na chemikálie môžu byť náchylnejší na podráždenie a ochorenia spôsobené VOC. Každá chemikália má svoju vlastnú toxicitu a potenciál spôsobovať rôzne zdravotné problémy. Bežné príznaky vystavenia vysokým hladinám prchavých organických látok zahŕňajú:

Akútne/krátkodobé expozície (hodiny až dni):
 podráždenie očí, nosa a hrdla
 bolesti hlavy
 nevoľnosť / vracanie
 závraty
 zhoršenie príznakov astmy

Chronické expozície (roky až celý život):
 rakovina
 poškodenie pečene a obličiek
 poškodenie centrálneho nervového systému

Najlepšia ochrana je vyhnúť sa produktom alebo činnostiam, ktoré produkujú vysoké koncentrácie VOC vo vnútornom prostredí. Prirodzené vetranie oknami je jednoduchým riešením, no pravidelná výmena vzduchu niekedy nemusí byť dostatočná.

Testovanie a analýza VOC 
Prchavé organické látky možno nájsť v tuhej, kvapalnej alebo plynnej forme, takže je potrebná škála testovacích metód. Vo všetkých prípadoch sa meria rýchlosť plynu a obsah materiálu. Kroky zvyčajne zahŕňajú kontrolu teploty, zber vzduchu alebo emisií po dobu stanovenú príslušnou normou, identifikáciu a meranie emitovaných VOC, analýzu údajov a vyhodnocovanie informácií vo vzťahu k smerniciam.

Možnosti testovania sú:
 Kvalita vnútorného ovzdušia - meria vzduch nasatý v sorpčných trubiciach alebo emisie VOC z objektu umiestneného v klimatizovaných testovacích komorách.
 Analýza plynovou chromatografiou a hmotnostnou spektrometriou - štandardná priemyselná metóda používaná na identifikáciu a meranie zložiek zlúčeniny na najmenšej úrovni.

Zdroje VOC 

Stavebné materiály
 farby, laky, tmely, lepidlá
 koberec, vinylová podlaha
 kompozitné výrobky z dreva
 čalúnenie a pena

Výrobky domácej a osobnej starostlivosti
 osviežovače vzduchu, čistiace prostriedky
 kozmetika
 vykurovací olej, benzín

Aktivity
 fajčenie
 chemické čistenie, kopírky
 varenie, koníčky
 horiace drevo

Štúdie naznačujú, že úrovne bežných organických znečisťujúcich látok sú 2 až 5-krát vyššie v domácnostiach ako vonku, bez ohľadu na to, či sa domy nachádzajú vo vidieckych alebo vysoko priemyselných oblastiach. Štúdie tiež dokázali, že pokiaľ ľudia používajú produkty obsahujúce organické chemikálie, môžu vystaviť seba a ostatných veľmi vysokým úrovniam znečisťujúcich látok. Zvýšené koncentrácie môžu pretrvávať vo vzduchu dlho po dokončení aktivity.

Referencie 

Organické zlúčeniny
Polutanty
Znečistenie
Bezpečnosť a ochrana zdravia pri práci